I 2019 klarede Anne Honoré Østergaard (V) det lige akkurat. Under 100 stemmer skilte hende og partikollegaen Maja Torp (V), og det til Honorés fordel, og derfor kunne hun sikre sig en plads i Folketinget i 2019, hvor hun fik Venstres femte og sidste mandat. Denne gang gik den ikke for Anne Honoré Østergaard. 1.500 stemmer fra genvalg Hendes 3.833 stemmer i år var ikke nok til at få en plads i Folketinget, for selvom hendes personlige stemmetal næsten er det samme som i 2019, så er Venstre gået så meget tilbage, at de taber to mandater her i Nordjylland, og derfor rækker Anne Honoré Østergaard plads som den med fjerde flest stemmer for Venstre i Nordjylland ikke til en plads i Folketinget. Den plads går i stedet til Torsten Schack Pedersen (V), der i år har fået 5.248 stemmer. Er det lettere, at der ikke bare er 10 stemmer mellem jer? - Ja, det er det. Det gør det nemmere, at der dog er et spænd mellem mig og Torsten (Schack Pedersen, red.). Med det mener jeg, at hvis det bare var et mulehår tæt på, så var det de der små ting, jeg ikke lige fik gjort, og det ville have ærgret mig rigtig meget, tror jeg, siger Anne Honoré Østergaard til TV2 Nord. Nu skal Anne Honoré Østergaard have ryddet kontoret i København, som har været hendes arbejdsplads i knap fire år. Hvad der ellers skal ske, er endnu ikke sikker, for hun har ikke gået ind til folketingsvalget med en plan B. - Jeg er helt afklaret med det, og det er bare sådan det er – det er demokratiets gang, siger Anne Honoré Østergaard. Thisted sikrer Torsten Schack pladsen Da der manglede at blive optalt stemmerne i to kredse her i Nordjylland lignede det ellers, at Anne Honoré Østergaard kunne se frem til endnu en periode på Christiansborg, men efter Thistedkredsen var talt op, rykkede det rundt på det hele. 4.699 af sine 5.248 stemmer sikrede Torsten Schack Pedersen sig i Thistedkredsen, og med dem kunne han på trods af et dårligt valg for Venstre beholde sin plads på Christiansborg. - Det er jeg utrolig taknemmelig over, at jeg får en tur mere i Folketinget i situation, hvor vi desværre mister to mandater i Nordjylland, så jeg vidste godt, at der ville blive rigtig hård kamp om det, siger Torsten Schack Pedersen (V). Udover Torsten Schack Pedersen bliver det Marie Bjerre og Preben Bang Henriksen, der skal repræsentere Nordjylland for Venstre i folketinget.

Referat:
Anne Honoré Østergaard må vinke farvel til Folketinget efter én periode som folkevalgt.